CELEX: 32015D0295
Language: lt
Date: 2015-02-24 00:00:00
Title: 2015 m. vasario 24 d. Komisijos įgyvendinimo sprendimas (ES) 2015/295 dėl našiųjų kintamosios srovės generatorių „MELCO GXi“ patvirtinimo kaip naujoviškos keleivinių automobilių išmetamo CO 2 kiekio mažinimo technologijos pagal Europos Parlamento ir Tarybos reglamentą (EB) Nr. 443/2009  Tekstas svarbus EEE

25.2.2015   
            
            
               LT
            
            
               Europos Sąjungos oficialusis leidinys
            
            
               L 53/11
            
         KOMISIJOS ĮGYVENDINIMO SPRENDIMAS (ES) 2015/295
   2015 m. vasario 24 d.
   dėl našiųjų kintamosios srovės generatorių „MELCO GXi“ patvirtinimo kaip naujoviškos keleivinių automobilių išmetamo CO2 kiekio mažinimo technologijos pagal Europos Parlamento ir Tarybos reglamentą (EB) Nr. 443/2009
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 12 straipsnio 4 dalį,
   kadangi:
   
               (1)
            
            
               2014 m. birželio 24 d. tiekėjas „Mitsubishi Electric Corporation“ (MELCO), kuriam Sąjungoje atstovauja „Mitsubishi Electric Automotive Europe B.V“ (toliau – pareiškėjas), pateikė paraišką dėl našiųjų kintamosios srovės generatorių „MELCO GXi“ patvirtinimo kaip naujoviškos technologijos. Pagal Komisijos įgyvendinimo reglamento (ES) Nr. 725/2011 (2) 4 straipsnį įvertinta, ar paraiška išsami. Komisija nustatė, kad pirminėje paraiškoje trūksta tam tikros svarbios informacijos, ir paprašė pareiškėjo ją pateikti. 2014 m. liepos 10 d. Komisija gavo visą informaciją ir kitą dieną pradėjo vertinti paraišką;
            
         
               (2)
            
            
               įvertinus pagal Reglamento (EB) Nr. 443/2009 12 straipsnį, Įgyvendinimo reglamentą (ES) Nr. 725/2011 ir naujoviškų technologijų patvirtinimo pagal Reglamentą (EB) Nr. 443/2009 paraiškų rengimo technines gaires (3) (toliau – Techninės gairės) nustatyta, kad paraiška išsami;
            
         
               (3)
            
            
               paraiška susijusi su našiaisiais kintamosios srovės generatoriais „MELCO GXi“, kurių vardinė išėjimo srovė patenka į 130–250 A intervalą. Kintamosios srovės generatoriui būdingas didelis našumas, nustatytas VDA metodu, aprašytu Techninių gairių I priedo 5.1.2 punkte. Metodo aprašyme daroma nuoroda į tarptautiniame standarte ISO 8854:2012 (4) nustatytą bandymo metodiką. Pareiškėjo kintamosios srovės generatorius yra didesnio našumo, palyginti su bazinės technologijos kintamosios srovės generatoriumi, nes jame sumažinti šių trijų rūšių nuostoliai: lyginimo nuostoliai, nes naudojami nauji mažų energijos nuostolių diodai; statoriaus geležies nuostoliai, nes naudojama statoriaus šerdis iš plonų aukštos kokybės elektromagnetinio plieno plokštelių; statoriaus vario nuostoliai, nes naudojamas itin didelio užpildymo koeficiento statorius ir ašinio aušinimo konstrukcija;
            
         
               (4)
            
            
               Komisijos nuomone, iš paraiškoje pateiktos informacijos matyti atitiktis Reglamento (EB) Nr. 443/2009 12 straipsnyje ir Įgyvendinimo reglamento (ES) Nr. 725/2011 2 ir 4 straipsniuose nurodytoms sąlygoms ir kriterijams;
            
         
               (5)
            
            
               pareiškėjas įrodė, kad paraiškoje apibūdintos rūšies našieji kintamosios srovės generatoriai buvo naudojami ne daugiau kaip 3 % atskaitos metais (2009) užregistruotų naujų keleivinių automobilių;
            
         
               (6)
            
            
               siekiant nustatyti, kiek sumažės išmetamo CO2 kiekis, kai transporto priemonėje bus naudojama naujoviška technologija, reikia apibrėžti bazinę transporto priemonę, su kurios efektyvumu turėtų būti lyginamas transporto priemonės, kurioje taikoma naujoviška technologija, efektyvumas, kaip numatyta Įgyvendinimo reglamento (ES) Nr. 725/2011 5 ir 8 straipsniuose. Komisija mano, kad, kai naujoviška technologija taikoma naujo tipo transporto priemonėje, kintamosios srovės generatorių, kurio našumas 67 % reikėtų laikyti tinkama bazine technologija. Kai „MELCO GXi“ našieji kintamosios srovės generatoriai įmontuojami į esamo tipo transporto priemones, bazine technologija turėtų būti laikomas tokio tipo transporto priemonės naujausio rinkoje esančio varianto kintamosios srovės generatorius;
            
         
               (7)
            
            
               pareiškėjas pateikė išmetamo CO2 kiekio sumažėjimo nustatymo metodiką, kurioje naudojamos formulės, atitinkančios Techninėse gairėse aprašytas supaprastinto metodo formules, taikomas našiesiems kintamosios srovės generatoriams. Komisija mano, kad pagal bandymo metodiką bus gaunami bandymų rezultatai, kuriuos galima patikrinti, pakartoti ir palyginti ir kad ją taikant galima remiantis statistiškai labai reikšmingais duomenimis praktiškai įrodyti, kaip taikant naujovišką technologiją sumažės išmetamo CO2 kiekis, kaip nustatyta Įgyvendinimo reglamento (ES) Nr. 725/2011 6 straipsnyje;
            
         
               (8)
            
            
               pareiškėjas pateikė išmetamo CO2 kiekio sumažinimo bandymo metodiką, kurioje našiesiems kintamosios srovės generatoriams naudojamos Techninėmis gairėmis grindžiamos formulės. Komisija pažymi, kad pareiškėjo bandymo metodika ir formulės išmetamo CO2 kiekio sumažinimui apskaičiuoti visais aspektais atitinka Komisijos įgyvendinimo sprendimo 2013/341/ES (5) priede nustatytą metodiką. Todėl Komisija mano, kad išmetamo CO2 kiekio sumažėjimas naudojant „MELCO GXi“ našųjį kintamosios srovės generatorių turėtų būti apskaičiuojamas pagal Komisijos įgyvendinimo sprendime 2013/341/ES nurodytą metodiką;
            
         
               (9)
            
            
               atsižvelgdama į šias aplinkybes Komisija mano, kad pareiškėjas įrodė, jog išmetamųjų teršalų kiekio sumažėjimas naudojant naujovišką technologiją yra ne mažesnis nei 1 g CO2/km;
            
         
               (10)
            
            
               Komisija atkreipia dėmesį, kad išmetamųjų teršalų kiekio sumažėjimą naudojant naujovišką technologiją galima iš dalies įrodyti taikant standartinį bandymų ciklą, todėl galutinis patvirtintinas išmetamųjų teršalų kiekio sumažėjimas turėtų būti nustatomas pagal Įgyvendinimo reglamento (ES) Nr. 725/2011 8 straipsnio 2 dalies antrą pastraipą;
            
         
               (11)
            
            
               Komisija nustatė, kad patikros ataskaitą parengė UTAC („Groupe UTAC CERAM“) ir kad ataskaitoje patvirtinamos paraiškoje išdėstytos išvados;
            
         
               (12)
            
            
               atsižvelgdama į šias aplinkybes, Komisija mano, kad nagrinėjamos naujoviškos technologijos pripažinimui neturėtų būti prieštaraujama;
            
         
               (13)
            
            
               turėtų būti nustatytas individualus šiuo sprendimu patvirtintos naujoviškos technologijos kodas, kad atitinkamuose tipo patvirtinimo dokumentuose pagal Europos Parlamento ir Tarybos direktyvos 2007/46/EB (6) I, VIII ir IX priedus būtų galima naudoti bendrąjį ekologinės naujovės kodą;
            
         
               (14)
            
            
               visi gamintojai, norintys, kad būtų sumažintas jų vidutinis savitasis išmetamo CO2 kiekis ir taip – dėl šiuo sprendimu patvirtintos naujoviškos technologijos naudojimo sumažinus išmetamo CO2 kiekį – pasiekta jiems nustatyta savitoji teršalų išmetimo norma, turėtų pagal Įgyvendinimo reglamento (ES) Nr. 725/2011 11 straipsnio 1 dalį nurodyti šį sprendimą atitinkamų savo transporto priemonių EB tipo patvirtinimo sertifikato paraiškoje,
            
         PRIĖMĖ ŠĮ SPRENDIMĄ:
   1 straipsnis
   1.   Našusis kintamosios srovės generatorius „Mitsubishi Electric Corporation GXi“, kuriam dėl trijų rūšių nuostolių sumažinimo būdingas didesnis našumas ir kuris skirtas naudoti M1 kategorijos transporto priemonėse, patvirtinamas kaip naujoviška technologija pagal Reglamento (EB) Nr. 443/2009 12 straipsnį.
   2.   Išmetamo CO2 kiekio sumažėjimas dėl 1 dalyje nurodyto kintamosios srovės generatoriaus naudojimo nustatomas pagal Komisijos įgyvendinimo sprendimo 2013/341/ES priede pateiktą metodiką.
   3.   Remiantis Įgyvendinimo reglamento (ES) Nr. 725/2011 11 straipsnio 2 dalies antra pastraipa, išmetamo CO2 kiekio sumažėjimas, nustatytas pagal šio straipsnio 2 dalį, gali būti patvirtintas ir nurodytas atitikties liudijime bei atitinkamuose Direktyvos 2007/46/EB I, VIII ir IX prieduose nurodytuose tipo patvirtinimo dokumentuose tik jei išmetamo CO2 kiekio sumažėjimas sutampa su Įgyvendinimo reglamento (ES) Nr. 725/2011 9 straipsnio 1 dalyje nustatyta riba arba yra už ją didesnis.
   4.   Individualus ekologinės naujovės kodas, kuris turi būti nurodomas tipo patvirtinimo dokumentuose ir naudojamas šiuo sprendimu patvirtintai naujoviškai technologijai žymėti, yra „12“.
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2015 m. vasario 24 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 140, 2009 6 5, p. 1.
   
      (2)  2011 m. liepos 25 d. Komisijos įgyvendinimo reglamentas (ES) Nr. 725/2011, kuriuo pagal Europos Parlamento ir Tarybos reglamentą (EB) Nr. 443/2009 nustatoma keleivinių automobilių išmetamo CO2 kiekio mažinimo naujoviškų technologijų pripažinimo ir patvirtinimo sistema (OL L 194, 2011 7 26, p. 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf.
   
      (4)  ISO 8854. Kelių transporto priemonės. Kintamosios srovės generatoriai su reguliatoriais. Bandymo metodai ir bendrieji reikalavimai. Nuoroda ISO 8854:2012(E).
   
      (5)  2013 m. birželio 27 d. Komisijos įgyvendinimo sprendimas 2013/341/ES, kuriuo pagal Europos Parlamento ir Tarybos reglamentą (EB) Nr. 443/2009 kintamosios srovės generatorius Valeo Efficient Generation Alternator patvirtinamas kaip naujoviška keleivinių automobilių išmetamo CO2 kiekio mažinimo technologija (OL L 179, 2013 6 29, p. 98).
   
      (6)  2007 m. rugsėjo 5 d. Europos Parlamento ir Tarybos direktyva 2007/46/EB, nustatanti motorinių transporto priemonių ir jų priekabų bei tokioms transporto priemonėms skirtų sistemų, sudėtinių dalių ir atskirų techninių mazgų patvirtinimo pagrindus (Pagrindų direktyva) (OL L 263, 2007 10 9, p. 1).